चित्तौड़गढ़. दुर्ग के पद्मिनी महल के गोलाकार कक्ष में लगे बरसों पुराने कांच फोड़ने की घटना के दूसरे दिन सोमवार को श्री राजपूत करणी सेना ने नया अल्टीमेटम दिया है। इसमें कहा कि कांच के बचे अवशेष हटा लिए जाएं। साथ ही लाइट एंड साउंड शो में सुनाई जा रही कहानी भी बंद की जाए, वरना सेना 12 मार्च को चित्तौड़ में फिर आंदोलन शुरू करेगी। यही वजह है कि सोमवार शाम पुलिस पहरे में साउंड एंड विजन शो हुआ। जिसमें सिर्फ 12 पर्यटक ही शामिल हुए। सोमवार को पूरे दिन पद्मिनी महल के गोलाकार कक्ष पर ताला लटका रहा बाहर दो पुलिसकर्मी पहरा दे रहे थे। पर्यटक ताला देखकर लौटते रहे।
गाइडों ने चौखट से ही महल व रानी पद्मिनी के बारे में बताया। दुर्ग चौकी प्रभारी भूरसिंह सहित पुलिस जाब्ता व विशेष शाखा की टीम भी दिनभर दुर्ग पर राउंड करती रही। कुंभा महल पर भी पुलिस का पहरा लगा दिया गया।
चित्तौड़गढ़ डीएसपी गजेंद्रसिंह जोधा ने बताया कि भारतीय पुरातत्व विभाग की रिपोर्ट पर कोतवाली पुलिस ने प्रकरण दर्ज कर लिया है। अभी आरोपी नामजद नहीं हैं। पुलिस जांच कर रही है।
60 साल पहले लगे थे ये कांच, कौनसी धरोहर थे...
श्रीराजपूत करणी सेना के प्रदेश महासचिव विश्वबंधुसिंह ने सोमवार दोपहर पत्रकार वार्ता में कहा कि पद्मिनी महल में लगे शीशे फोड़ना कृत्य नहीं, बल्कि जुनून था। ये कांच कोई धरोहर नहीं थे। जहां तक मुझे जानकारी है ये 60 साल पहले तत्कालीन प्रधानमंत्री पंडित जवाहरलाल नेहरू के आगमन के समय इस कक्ष में लगाए गए थे। अब हमारी मांग है कि पुरातत्व विभाग कांच के अवशेष खुद हटा दे।
hin_Deva hin_Deva hin_Deva hin_Deva hin_Deva